RESOLUCIÓN do 21 de agosto de 2009 pola que se convoca un curso de dispensa da titulación de diplomado universitario.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 01/09/2009

Dentro das actividades que a Academia Galega de Seguridade Pública ten previsto desenvolver para o ano 2009, conforme as funcións atribuídas pola Lei 1/2007, do 15 de xaneiro, da Academia Galega de Seguridade Pública, convócase un curso de dispensa da titulación de diplomado universitario ou equivalente para o persoal funcionario dos corpos de policía local, segundo o previsto na Lei 4/2007, do 20 de abril, de coordinación de policías locais, que se deberá desenvolver conforme as seguintes condicións:
1. Convocatoria única: o punto 1 da disposición transitoria cuarta do Decreto 243/2008, do 16 de outubro, de desenvolvemento da Lei 4/2007, establece que a Agasp organizará, de resultar necesario, dous cursos de dispensa da titulación de diplomado e licenciado universitario ou equivalentes. Tendo en conta as previsións de alumnado para estes cursos, cuxa participación non excede a capacidade de organización da Academia, establécese unha única convocatoria.
2. Obxectivos: o obxectivo é facilitar a posibilidade da integración do persoal funcionario dos corpos de policía local dos concellos de Galicia que careza da titulación correspondente, e tamén para os efectos da promoción interna nalgúns casos, segundo o previsto na Lei 4/2007, na súa disposición transitoria primeira, así como na disposición transitoria cuarta do Decreto 243/2008.
3. Destinatarios/as: o curso diríxese ao persoal funcionario dos corpos de policía local dos concellos de Galicia que se atopase na categoría de cabo, sarxento e suboficial (actuais categorías de oficial, inspector ou inspector principal) no momento da entrada en vigor da Lei 4/2007 (23-maio-2007) e tivese, nesa mesma data, a titulación de bacharelato, técnico superior de formación profesional ou equivalentes, pero carecese da titulación precisa para a súa clasificación e integración no novo grupo en que a citada lei os reclasifica, mesmo para a promoción interna.
Esta dispensa de titulación só se poderá utilizar para a promoción á categoría inmediata superior a aquela que se posuía no momento da entrada en vigor da Lei 4/2007, para a cal se exixa a titulación de que se precisa, e a súa validez restrínxese para os efectos previstos na disposición transitoria cuarta do Decreto 243/2008.
4. Requisito de titulación dos/as destinatarios/as: o persoal solicitante deberá estar en posesión do título de bacharelato, técnico superior de formación profesional ou títulos equivalentes no momento de entrada en vigor da Lei 4/2007, do cal deberá presentar copia compulsada xunto coa solicitude de admisión no curso. Noutro caso non será admitido/a.
5. Dereitos de inscrición: os dereitos de inscrición para este curso establécense en 500 euros.
6. Prazas: sen límite, para facilitar a participación de todo o persoal con interese en acadar esta dispensa.
7. Solicitudes: todas as persoas con interese en realizar o curso e que reúnan os requisitos da epígrafe tres da convocatoria deberán facelo constar mediante unha solicitude e aboar os dereitos de inscrición de acordo co procedemento que se sinala nas seguintes alíneas.
a) Formalización da solicitude:
Os/as interesados/as cubrirán a solicitude do anexo.
b) Autorización de solicitudes:
As solicitudes deberán estar autorizadas polo/a alcalde/esa ou persoa en quen delegue, de ser o caso. Así mesmo, o secretario do concello ou persoa responsable do cadro de persoal deberá certificar que o/a solicitante cumpre os requisitos exixidos no punto tres da convocatoria; esta certificación é requisito imprescindible de admisión.
c) Presentación de solicitudes e acreditación de titulación académica:
A solicitude e o documento que acredite a titulación académica exixida na convocatoria presentaranse na Academia Galega de Seguridade Pública; avenida da Cultura, s/n 36680 A Estrada, ou segundo o previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
d) Prazo:
O prazo remata o día 2 de outubro, ás 14.00 horas.
e) Listaxe de solicitudes e pagamento de dereitos de inscrición
O 7 de outubro a academia publicará no sitio web
http://agasp.xunta.es
a listaxe das solicitudes de participación admitidas.
As persoas incluídas na listaxe deberán facer efectivo os dereitos de inscrición sinalados na epígrafe cinco da convocatoria, na conta bancaria número 2080-0031-30-00400019194, Caixanova, sucursal da Estrada, facendo constar o nome, apelidos, DNI do/da solicitante e a indicación Curso dispensa grao.
A data límite para o pagamento será o 13 de outubro seguinte.
Rematado este prazo, a academia publicará no sitio web
http://agasp.xunta.es
a listaxe das persoas inscritas no curso.
8. Contido e duración: o curso desenvolverase na modalidade de formación a distancia, pero o alumnado deberá comparecer na AGASP a determinadas sesións presenciais, para información previa de cada módulo ou desenvolvemento de probas parciais ou finais dos módulos.
O curso, cunha carga lectiva total de 600 horas, comprende os seguintes módulos:
* Módulo I: xurídico (300 horas).
-Dereito penal e procesual-penal.
-Dereito administrativo.
-Dereito constitucional.
* Módulo II: profesional (200 horas).
-Función policial.
-Normativa sobre seguridade viaria.
-Normativa referida a Galicia.
* Módulo III: técnico (100 horas).
-Criminoloxía.
-Psicoloxía.
Para o desenvolvemento do curso facilitaráselle ao alumnado o material necesario, así como traballos ou tests de avaliación para remitir á Agasp ou entregar periodicamente.
9. Desenvolvemento do curso: o alumnado da Academia Galega de Seguridade Pública, durante o seu período de permanencia no curso, rexerase polo Regulamento de réxime interior desta.
10. Datas: comezará o día 20 de outubro de 2009, momento en que se lle entregarán ao alumnado a guía e o calendario do curso, e rematará o día 9 de marzo de 2010.
Establécese unha proba extraordinaria para o alumnado que non superase as probas parciais do curso, que terá lugar o día 30 de marzo de 2010.
11. Certificado: ao remate do curso entregaráselles un diploma a aqueles/as alumnos/as que acrediten telo superado.
Este certificado habilitará para a dispensa dun grao na titulación (diplomado universitario), só para os efectos do disposto na disposición transitoria primeira, punto segundo, da Lei 4/2007, do 20 de abril, de coordinación de policías locais, e na disposición transitoria cuarta do Decreto 243/2008, que desenvolve a anterior. Non poderá constituír mérito para o baremo de cara á promoción profesional.
12. Cursos semellantes desenvolvidos con anterioridade: os cursos de dispensa de grao semellantes a este, ou outra actividade formativa que se puidese homologar con el, desenvolvidos pola academia con anterioridade á entrada en vigor da Lei 4/2007, do 20 de abril, de coordinación de policías locais, carecen de validez para todos os efectos.
13. Modificacións: a Academia Galega de Seguridade Pública poderá modificar o desenvolvemento do curso para adaptalo ás necesidades da Administración e ás continxencias que poidan xurdir.
A Estrada, 21 de agosto de 2009.
José Carlos García Bouzas
Director xeral da Academia Galega
de Seguridade Pública
Ver referencia pdf "17100D011P042.PDF"